**Óraterv**

|  |  |
| --- | --- |
| **Tantárgy: magyar nyelv és irodalom** | **Készítette: Birgés Melinda mesterpedagógus** |
| **Évfolyam: 11-12.** | **Győri Tánc- és Képzőművészeti Általános Iskola, Szakgimnázium és Kollégium** |
| **Témakör: Felkészülés érettségi vizsgára** | **Az óra anyaga:** A kertmotívum az irodalomban |
| **Az óra típusa:** ismétlő, rendszerező | **Módszerek:** a tanultak alkalmazása, megbeszélés, összehasonlítás, rendszerezés, önellenőrzés |
| **Taneszközök:** szemelvények, tanulói telefon/tablet, tanári laptop | **Szemléltető eszközök: Powerpoint bemutató**, tanulói tablet/telefon |
| **Kapcsolódási pontok:** művészettörténet, folklór, jelentéstan | **Javaslat:** nagy méretű papíron is kioszthatók a feladatok; frontálisan és/vagy csoportmunkában is dolgozhatunk; a diák közösen is szerkeszthetők; a ppt a tanulók számára is letölthető |

**Feladatsor**

1. **Ráhangolódás**
2. **Gyűjtsünk a kert szóval/utótaggal alkotott kifejezéseket, szóösszetételeket! Gondolattérképen helyezzük el őket!**

Lehetséges megoldások:

* Tájépítészet: angolkert, franciakert, **erdőkert**, rózsakert, Semiramis függőkertje, temetőkert, **Shakespeare-kert**
* Botanika: füvészkert, botanikus kert
* Háztartás: konyhakert, veteményeskert, fűszerkert, gyümölcsöskert, **közösségi kert**
* Irodalom: Cseresznyéskert, Édenkert, Heszperiszek kertje
* Közigazgatás: zártkert, vadaskert
* Oktatás: **iskolakert**

**erdőkert:** Az erdőkert többszintű élelmet és élőhelyet nyújtó jól megtervezett kert, melyben a fák dominálnak, de helyet kapnak cserjék, évelő és egynyári növények is. Minden egyes növény hasznos, hozzájárul a rendszer működéséhez.

**Shakespeare-kert:** olyan tematikus kert, amelyben William Shakespeare műveiben előforduló növények vannak elültetve.

**iskolakert:** A kertészetre és általában a munkára nevelés a fő célja az oktatási intézményekben.

**közösségi kert:** Legtöbbször városi földterület, amelyet egy közösség gondoz növénytermesztés és közösségteremtés céljából.

1. **Milyen funkciót tölthet be a kert életünkben?**

Lehetséges válaszok: lakhely, megélhetés, védelem, nyugalom, gyönyörködtetés, feltöltődés, munka, hobbi, elvonulás, szemlélődés, közösségi szórakozás stb.

1. **Jelentésteremtés**
2. **Soroljunk fel irodalmi alkotásokat, amelyekben a kert fontos helyszín és/vagy motívum!**

Lehetséges megoldások:

Ókor: - Biblia (Édenkert, Getszemáni kert)

* a görög mitológia (Heszperiszek kertje)

Középkor: Szent Ágoston: Vallomások

Reneszánsz: Shakespeare darabjai (közel harminc jelenete játszódik kertben, pl. Capuleték gyümölcsöskertjében)

Felvilágosodás: - Voltaire: Candide

- Csokonai: A boldogság, A Reményhez

Romantika: - Vörösmarty Mihály: Csongor és Tünde

* Charlotte Brontë: Jane Eyre
* Arany János: Kertben, Epilógus

XX. század: - Frances Hodgson Burnett: A titkos kert (1911)

* József Attila: Kertész leszek
* Radnóti Miklós: Erőltetett menet, Istenhegyi kert
* Molnár Ferenc: A Pál utcai fiúk

1. **Az alábbi részletek segítségével idézzük fel az irodalmi művet és a kertmotívum által tolmácsolt mondanivalót!**

**A CSOPORT**

Radnóti Miklós

ISTENHEGYI KERT

A nyár zümmögve alszik és a fényes ég

magára vonta szürke fátyolát,

kutyám borzol, fölmordul s elrohan,

megugró árnyat lát a bokron át.

Öreg virág vetkőzi sorra szirmait,

pucéran áll és félig halottan,

gyönge barackág ropog fölöttem

s terhével lassan a földre roggyan.

Ó, ez a kert is aludni s halni készül,

gyümölcsöt rak a súlyos ősz elé.

Sötétedik. Halálos kört röpül

köröttem egy elkésett, szőke méh.

S fiatal férfi te! rád milyen halál vár?

bogárnyi zajjal száll golyó feléd,

vagy hangos bomba túr a földbe és

megtépett hússal hullsz majd szerteszét?

Álmában lélekzik már a kert, hiába

kérdezem, de kérdem ujra mégis.

Gyümölcsökben a déli nap kering

s hűvösen az esti öntözés is.

1936

**B CSOPORT**

*„Ó, Isten, Isten! míly unott, üres,*

*Nyomasztó nékem e világi üzlet!*

*Phí! rút világ! gyomos kert, mely tenyész,*

*Hogy magva hulljon; dudva és üszög*

*Kövér tanyája. Ó, megérni ezt!”(Hamlet, I. 2.)*

**C CSOPORT**

*„Erő! nevetség! Tőlünk függ, hogy ilyenek vagy amolyanok legyünk. Testünk a kert, akaratunk a kertész. Ha tetszik: csalánt vagy salátát vetünk bele. Izsópot ültetünk s kigyomláljuk a köményt. – Egyféle fűvel foglaljuk el az egészet, vagy többfelé osztjuk. Parlagon hagyjuk henyeségből, vagy tenyészővé teszszük iparral. Mindez egyedül akaratunktól függ. Ha éltünk mérlegében egyik oldalon nem volna az ész, ellensúlyozni a buta szenvedélyt: a vér s természetünk hitványsága ostoba következésekre ragadna. De azért van eszünk, hogy szenvedélyeink izgalmát, a hús és vér ingerét lehűtsük. Azért én azt, mit te szerelemnek nevesz, csak úgy nézem, mint valami oltóágat.”(Othello, I., 3.)*

**D CSOPORT**

*„De azt is tudom, mondá Candide, hogy művelni kell kertünket. – Igazad van, mondá Pangloss,*

*mert midőn az ember az Éden kertjébe bocsáttatott, azért bocsáttatott be oda, hogy mívelje azt,*

*hogy dolgozzék s ez azt bizonyítja, hogy az ember nem tétlenségre született. – Dolgozzunk*

*minden okoskodás nélkül, mondá Martin, ez az egyetlen mód, mellyel az életet elfogadhatóvá*

*tehetjük. […] Igazad van, mondá Candide, de most fogjunk munkához: műveljük kertünket.”(Voltaire: Candide)*

**E CSOPORT**

„Szép fa, kertem új lakója,

Mely, mint nem várt ritka vendég,

Félig föld, félig dicső ég,

Ösmeretlen kéz csodája

Állsz előttem, s a kopárra

Életet, fényt, gazdagságot,

S hintesz álmot a sovárra,

Mint tehessem, mint lehet,

Hogy ne nyomjon engem álom,

S megláthassam kincsedet?

Földben állasz mély gyököddel,

Égbe nyúlsz magas fejeddel,

S rajtad csillagok teremnek,

Zálogúl talán szivemnek,

Hogy, ha már virágod ilyen,

Üdv gyönyör lesz szép gyümölcsöd.” (Vörösmarty: Csongor és Tünde)

**F CSOPORT**

*Gajev*

*(kinyit egy másik ablakot) Csupa fehér a kert. Emlékszel még, Ljuba? A hosszú fasor egyenesen fut, mint a kifeszített szíj, és csillog a holdas éjszakában! Emlékszel még? Nem felejtetted el?*

*L. Andrejevna*

*(kinéz az ablakon át a kertre) Gyermekkorom, tisztaságom! Itt aludtam a gyerekszobában, kinéztem a kertre, a boldogság minden reggel együtt ébredt velem, és hajszálra ugyanilyen volt ez a kert, semmit se változott. (Nevet a boldogságtól) Minden, minden fehér! Drága, drága kertem! A nyomasztó komor ősz és a hideg tél után megint fiatal vagy, repesel a boldogságtól, nem hagytak el az ég angyalai... Jaj, csak levenné valaki ezt a nehéz követ a szívemről, a vállamról, ha csak elfelejthetném a múltamat!*

*Gajev*

*És ezt a kertet most elárverezik... micsoda képtelenség...*

*…*

*Trofimov*

*Egész Oroszország a mi kertünk. Nagy a világ, gyönyörű, akad sok-sok csodálatos hely. (szünet) Gondoljon csak bele, Ánya: a nagyapja, az ükapja, valamennyi őse jobbágytartó volt, eleven lelkeket bitoroltak, ebben a kertben minden szem cseresznyéről, minden levélről, minden fatörzsről eleven emberek néznek magára, lehetetlen, hogy ne hallja a hangjukat... Eleven lelkeket bitoroltak, ezért is fajzottak el maguk mindnyájan, ősök és maiak, ezért aztán az anyukája, vagy maga, vagy a bácsikája már észre sem veszi, hogy hozomra él, mások számlájára, olyan emberekére, akiket az előszobájukba se eresztenek be... (Csehov: Cseresznyéskert)*

G CSOPORT

*„A kert, amikor a virágok nyíltak, szép lehetett, de most, január végén, sivár volt és fagyos. Borzongva néztem körül; nem olyan nap volt, amikor az ember vágyik a szabadba.”*

*„A reggelek és esték kanadai hidege már nem fagyasztotta meg ereinkben a vért, már könnyen kibírtunk egyórai játékot, futkározást a kertben, sőt, ha sütött a nap, már élveztük is a szabad levegőt. A kopár földet, bokrokat mintha zöld fátyol vonta volna be, napról napra élénkebb zöld. A Remény minden éjszaka keresztülsuhant a kerten, és nyomában új élet fakadt.”*

*„Azt hittem, rám most már nincs szükség, és vissza akartam menni a házba. De ő (Rochester) utánam szólt: - Jane! - Kinyitotta a kertajtót, és megállt. - Szívjunk egy kis friss levegőt - mondta. - A ház valóságos börtön, nem találja?”*

*„A balzsamos estét ő (Rochester) is éppen úgy élvezte, mint én, szerette ezt az ódon kertet is.” (Charlotte Brontë: Jane Eyre)*

1. **Csoportosítsuk a kertmotívum jelentése alapján a műveket Vörös Imre felosztása szerint! Új kategóriákat is alkothatunk.**

|  |  |  |
| --- | --- | --- |
| **Kertmotívum típusa** | **Szerző** | **Műcím** |
| sorskert (élet- és halálkert) |  |  |
| a szerelem kertje |  |  |
| mulatókert |  |  |
| sztoikus megnyugvás kertje |  |  |
| *+ pl. az ifjúság kertje* |  |  |
|  |  |  |
|  |  |  |

1. **Reflektálás**
2. **Érveljenek az alábbi tételmondatok mellett és/vagy ellen!**

A mesékben a kert a boldogság unalmas lakhelye.

Nem a mesék vannak tele kertekkel, hanem a kertek mesékkel.

1. **A következő kortárs haikuk kertmotívumát hasonlítsák össze/állítsák párhuzamba a már ismert művekével!**

Gondoltam megyek

pszichológushoz, végül

a kertben jártam.

virul a kertem

szomszédom is kizöldül

az irigységtől /Laczkó Vass Róbert/

Míg ketten hagyunk

lábnyomot - boldogság jár

kertkapunkon át. /Somogyi Klára/

Anyóka görnyed

falatnyi ágyás fölött.

Szépséget ültet.

az ősz sétálva

könyörtelen tépdesi

kertem díszeit /Vincze Zsófia/

1. **Irodalmi-műveltségi kvíz (házi feladat is lehet):** <https://docs.google.com/forms/d/e/1FAIpQLSdCy5_iMJWf3l3xuj1ysliGv-rHvHvkkfxXeyGZoVGIewCYDg/viewform?usp=sf_link>

**FELHASZNÁLT IRODALOM:**

1. Vörös Imre (1983): A kert-motívum típusai a felvilágosodás korának irodalmában. Irodalomtörténet 15.(65). évf. 1. sz. 1–7.
2. Emelt szintű írásbeli érettségi magyar nyelv és irodalomból 2022. május-június <https://www.oktatas.hu/kozneveles/erettsegi/feladatsorok/emelt_szint_2022tavasz/emelt_1nap>
3. Hajnády Zoltán: A kert mint archetipikus toposz Csehovnál. In: Bevezetés a XIX. századi orosz irodalom történetébe : alapozó ismeretek az orosz-szláv és az orosz-magyar irodalmi kapcsolatok köréből. Szerk.: Kroó Katalin, Nemzeti Tankönyvkiadó, Budapest, 636-650, 2006.
4. Boldizsár Ildikó: Miért nincsenek kertek a mesékben? Alibi, Kert száma, 2002.

**Megjegyzés:** Az óraterv Word formátumban tanári példányként használható. A Powerpoint bemutató megkönnyíti az óravezetést; közösen szerkeszthető jegyzetként funkcionálhat; a csoportmunka forrásszövegei kivetíthetők, így mindenki olvashatja őket a csoportbeszámolók során; a teszt QR-kóddal gyorsabban elérhető, amennyiben engedjük mobiltelefon használatát.